作者:宋之問
標題:遊雲門寺
內容:維舟探靜域，作禮事尊經。投跡一蕭散，為心自杳冥。龕依大禹穴，樓倚少微星。遝嶂圍蘭若，回溪抱竹庭。覺花塗砌白，甘露洗山青。雁塔鶱金地，虹橋轉翠屏。人天宵現景，神鬼晝潛形。理勝常虛寂，緣空自感靈。入禪從鴿繞，說法有龍聽。劫累終期滅，塵躬且未寧。搖搖不安寐，待月詠巖扃。